Bæjarráð Akraness hefur samþykkt að ráðast í stækkun áhorfendastúku við knattspyrnuvöllinn á Jaðarsbökkum þannig að völlurinn uppfylli áfram skilyrði til útgáfu keppnisleyfis í efstu deild knattspyrnunnar á næstu leiktíð . Eins og fram hefur komið í fréttum Skessuhorns sendi Knattspyrnufélag ÍA ráðinu erindi á dögunum þar sem bent var á að samkvæmt reglum KSÍ og UEFA þyrfti að fjölga stúkusætum við völlinn úr 768 í 1.000 . Að öðrum kosti yrði ekki hægt að keppa á vellinum í efstu deild . Benti félagið á tvo kosti í stöðunni . Annars vegar að koma fyrir stúku á graspöllum norðan við leikvöllinn og hins vegar að stækka núverandi stúku við sunnanverðan völlinn . Í bókun bæjarráðs kemur fram að framkvæmdin hafi verið á fjárhagsáætlun ársins 2006 en þá verið frestað þar sem útfærsla hönnunar þótti of kostnaðarsöm . Nú samþykkti ráðið hinsvegar tillögu ÍA um að stækka núverandi stúku . Samkvæmt tillögu ÍA mun heildarkostnaður við þá framkvæmd verða um 25,5 milljónir króna . Fjármögnun framkvæmdanna umfram það sem er á fjárhagsáætlun vísaði bæjarráð til endurskoðunar fjárhagsáætlunar . Var bæjarstjóra falið að ganga frá framkvæmdasamningi við ÍA vegna verksins .